Papersnake/gushiwen huggingface dataset:
和葛闳寺丞接花歌
范仲淹（宋代）

江城有卒老且贫，憔悴抱关良苦辛。
众中忽闻语声好，知是北来京洛人。
我试问云何至是，欲语汍澜堕双泪。
斯须收泪始能言，生自东都富贵地。
家有城南锦绣园，少年止以花为事。
黄金用尽无他能，却作琼林苑中吏。
年年中使先春来，晓宣口敕修花台。
奇芬异卉百馀品，求新换旧争栽培，
犹恐君王厌颜色，群芳祇似寻常开。
幸有神仙接花术，更向都城求绝匹。
梁王苑衷索妍姿，石氏园中搜淑质。
金刀玉尺裁量妙，香膏腻壤弥缝密。
回得东皇造化工，五色敷华异平日。
一朝宠爱归特丹，千花相笑妖饶难。
窃药常娥新换骨，婵娟不似人间看。
太平天子春游好，金明柳色笼黄道。
道南楼殿五云高，钧天捧上蓬莱岛。
四边桃李不胜春，何况花王对玉宸。
国色精明动韶景，天香旖旎飘芳尘。
特奏霓裳羽衣曲，千官献寿罗星辰。
兑悦临轩逾数刻，花吏此时方得色。
白银红锦满牙床，拜赐仗前生羽翼。
惟观风景不忧身，一心岁岁供春职，
中途得罪情多故，刻木在前何敢诉。
窜来江外知几年，骨肉无音雁空度。
北人情况异南人，萧洒溪山苦无趣。
子规啼处血为花，黄梅熟时雨如雾。
多愁多恨信伤人，今年不及去年身。
目昏耳重精力减，复有乡心难具陈。
我闻此语聊悒悒，近曾侍從班中立。
朝违日下暮天涯，不学尔曹向隅泣。
人生荣辱如浮云，悠悠天地胡能执。
贾谊文才动汉家，当时不免来长沙。
幽求功业开元盛，亦作流人过梅岭。
我无一事逮古人，谪官却得神仙境。
自可优优乐名教，曾不恓恓吊形影。
接花之技尔则奇，江乡卑湿何能施。
吾皇又诏还淳朴，组绣文章皆弃遗。
上林将议赐民畋，似昔繁华徒尔为。
西都尚有名园处，我欲抽身希白傅。
一日天恩放尔归，相逐栽花洛阳去。
疮疾在告蒙恩命医调治既痊入谢赋诗志感
韩雍（明代）

移病闭闲门，矜怜感至尊。上医调善药，衰疾去深根。

蒲柳重荣日，乾坤再造恩。时平无可报，空有赤心存。
夜坐观小儿作拟毛诗欣然有赋
陆游（宋代）

北风城头鼓紞紞，徂岁峥嵘正多感。
老夫假寐角巾低，樨子高吟两髦髧。
衰迟笑我藏袖手，狂率怜渠满躯胆。
旋炊粉饐裹青箬，新煠饧枝缀红糁。
未言问事渐澜翻，且赏挥毫能果敢。
嗟予畴昔如汝年，万卷纵横恣窥览。
即今见汝尚懽欣，此癖真同嗜昌歜。
夜阑我困儿亦归，独与狸奴分坐毯。
颂古十九首
释慧晖（宋代）

一人道不落，一人道不昧。
夜来一阵狂风生，浪打石头如粉碎。
阜阳陈果之爱日堂
王恭（明代）

慈竹隐疏幔，慈乌巢近林。春阳发众汇，寸草齐倾心。

懿彼堂上人，辛勤嗣徽音。至恩谅莫酬，廓然天地深。

以兹常爱日，承颜竞分阴。常虑日苦短，徂年易骎骎。

皇天锡难老，菽水当在今。何必太行颠，望云伫层琴。

客游阜阳墅，闻风感微忱。谁持大手笔，以著贤母箴。

南陔久不作，为君起讴吟。
悼亡
赵元安（清代）

搁住汪汪泪，人前不敢啼。百年魂已断，一死梦终迷。

入室谁含笑，言归孰问期。莺莺兼燕燕，凄绝已成泥。
偈颂一百六十九首 其三十九
释智朋（宋代）

天寒人，寒彻骨，迥无依倚。拳到踢到当机，贵得峥嵘。

眼里无筋，韩獹逐块，皮下有血，杓卜虚声。
男㞦生日
赵抃（宋代）

重九登高节，阳秋禀气和。家家欢会日，祺寿所宜多。
踏莎行 秋意
陈世祥（清代）

团扇才轻，井梧初舍。金风飒踏鸳鸯瓦。绣帘未卷隔流萤，来回只在栏杆下。

露蕊柔零，月丝满泻。小鬟多事将萤打。扇儿悄动似能知，飞飞直上墙头者。
鹅湖道中二首
赵蕃（宋代）

两道苍松列翠幢，雨来浑似度桐江。
恨无东绢堪图此，归伴蒲团挂北窗。
倚家弟调送张元春游岭南四绝 其四
王世贞（明代）

小奴全似黑昆崙，雀跃行装道不贫。留得越中筒布在，绨袍还有旧游人。
姑苏台上月
曹勋（宋代）

姑苏台上月，倒景浮生河。
石梁卧长洲，垂虹跃金波。
丛薄散兰麝，水底流笙歌。
歌声示断樽前舞，越兵夜入三江浦。
吴王沉醉未及醒，不知身已为降虏。
响靸廊前珠翠横，采香径里喧鼙鼓。
西施和泪下珠楼，回首吴宫隔烟雾。
姑苏台殿变秋蓬，荆棘沾衣泣寒露。
至今风月动凄凉，余址石桥尚如故。
点绛唇（王景源使君宠示岩桂长短句，拟和一首）
向子諲（宋代）

春蕙秋兰，断岩空谷终难近。何如逸韵。十里香成阵。

倾盖论交，白首情无尽。因君问。新声玉振。更觉花清润。
含香道中
黄溍（元代）

残日亭犹远，轻风帽易斜。稻畦低没鹤，草径曲行蛇。

经世知无策，谋生会有涯。殷勤理黄菊，留眼待秋花。
赠王中军
林章（明代）

将军意气似平原，三十年间客满门。
为道报恩须国士，得来只是一壶飡。
题水云深处
林景熙（宋代）

霏霏弄閒态，滟滟扬素纹。幽人不可即，但见水与云。

苍狗纷世情，瞿塘在平地。所以盟白鸥，万荷最深处。
第三诀
释善昭（宋代）

西国胡人说，济水过新罗，
北地用镔铁。
禅僧重喜坚辞紫衣勉令承命
赵抃（宋代）

道场清净绝纤埃，云水中间丈室开。莫把赐袍容易看，帝恩新自日边来。
初寒方葺火阁而会溪知城周子康惠竹帘火炉宁公瑞惠蒲团便足了一岁无事矣作二绝答之 其二
王庭圭（宋代）

户外霜风入骨酸，谁褰纸阁问平安。正忧坐客寒无席，遗我新蒲入突栾。
仿惠山听松庵制竹垆成诗以咏之
弘历（清代）

竹垆匪夏鼎，良工率能造。胡独称惠山，诗禅遗古调。

腾声四百称，摩挲果精妙。陶土编细筠，规制偶仿效。

水火坎离齐，方圆乾坤肖。讵慕齐其名，聊亦从吾好。

松风水月下，拟一安茶铫。独苦无多閒，隐被山僧笑。
夕月十首 升殿用《正安》。
郊庙朝会歌辞（宋代）

猗欤崇基，右平左墄。祗率典常，届兹秋夕。陟降惟寅，威仪抑抑。

神其鉴观，穰简是集。
寄赠张叔靖
郑刚中（宋代）

堂堂张侯好眉宇，照人冰玉无尘土。
忆初解后共杯盘，姓字示通心已许。
参商别后各天涯，屈指流年不胜数。
何知策马忽乐来，扣我柴扉叙寒暑。
相亲颜色愈敷腴，不俗胸怀细倾吐。
使人频岁饥渴心，如饮甘泉饷腵脯。
吾生寒苦众所知，眼高无人人不与。
技穷渐觉蒲柳衰，进取一少方首鼠。
有心斸治土田园，束手抽身事膛圃。
葆锄今亦粗成趣，颇有嘉蔬待春雨。
所恨松根长茯苓，僻寂无人堪共煮。
安得溪霜素月高，促膝与公长夜语。
手植桧印章
麻九畴（金朝）

梁折山摧入小成，日华留得寸晖明。不盈一握空虫篆，未丧斯文粗姓名。

草木西周朝有暮，图书东观死犹生。二千年后司封纽，未信栽时出此情。
薄幸·桂轮香满
沈端节（宋代）

桂轮香满。送寒色、轻风剪剪。又还是、幽窗人静，梅影参差初转。念少年孤负芳音，多时不见文君面。漫快泻琼舟，浓熏宝鸭，终是心情差懒。谩就枕，浑无寐，□听彻、天边飞雁。闲愁消万缕，如何消遣。绣衾□忆鸳鸯暖。细思量、遍倚屏山，挑尽琴心，谁识相思怨。休文瘦损，陡觉频移带眼。
设脍示坐客
梅尧臣（宋代）

汴河西引黄河枝，黄流未冻鲤鱼肥。
随钩出水卖都市，不惜百鱼持与归。
我家少妇磨宝刀，破鳞奋鬐如欲飞。
萧萧云叶落盘面，粟粟霜卜为缕衣。
楚橙作虀香出屋，宾朋竞至排入扉。
呼儿便索沃腥酒，倒肠饫腹无相讥。
逡巡缾竭上马去，意气不说西山薇。
旅宿
杜牧（唐代）

旅馆无良伴，凝情自悄然。
寒灯思旧事，断雁警愁眠。
远梦归侵晓，家书到隔年。
沧江好烟月，门系钓鱼船。
变竹枝词九首之二
贺铸（宋代）

隔岸东西州，清川拍岸流。
但闻竹枝曲，不见青翰舟。
次赵贵方九里松独行韵
杜范（宋代）

道机已熟绝防闲，纵步来寻兴里山。
残雪点衣消酒醉，晚风吹鬓带诗还。
妙年羡子欢悰足，走宦愁予乐事悭。
安得相从尘纲外，快将如意碎青珊。
病中偶书二首
蔡襄（宋代）

行年三十六，几是半生人。
举止不入俗，清修戏厌贫。
宴坐炉烟暖，微醺瓮酎醇。
前看箫管辈，未免作埃尘。
鹊桥仙·风波平地
赵师侠（宋代）

风波平地，尘埃扑面，总是争名竞利。悟时不必苦贪图，但言任、竞行坎止。忽来忽去，何荣何辱，天也知人深意。一帆风送过桐江，喜跳出、琉璃井里。
往回临安口号八首
苏泂（宋代）

高丽寺里访诗僧，嬾上湖船独自行。
行到寺前人迹少，不知傍有白云迎。
柳梢青·孺子风流
佚名（宋代）

孺子风流，孟尝门地，合下相当。俏似年时，送他织女，来嫁牛郎。满堂珠履飞觞。看花烛、迎归洞房。海誓山盟，从今结了，永效鸾凰。
别全当可
胡宏（宋代）

一别贤关二十年，人间万事尽悠然。
堪嗟戎羯膻腥地，元是衣冠礼乐天。
骑马相逢南纪道，离尊同举大江边。
此时景色如秋色，自古丹青妙莫传。
宿济州西门外旅馆
晁端友（宋代）

寒林残日欲栖乌，壁里青灯乍有无。
小雨愔愔人假寐，卧听疲马啮残刍。
送马伯庸御史奉使河西八首 其八
袁桷（元代）

道里吾何能，托身承明庐。峨冠养深拙，清尘辟修途。

驱马李陵台，望乡问长须。长须不能对，吾行益次且。

羡君万里道，晴霞起襜褕。天山谅非远，椎牛植枌榆。
至温州
文天祥（宋代）

晏岁著脚来东瓯，始觉坤轴东南浮。百川同归无异脉，有如天子朝诸侯。

何年飞落两巨石，孤撑肮脏分江流。初疑鍊失女娲手，又疑钓脱任公钩。

冯夷海若不敢有，涌出精舍如莲舟。楼高百尺蜃吐气，塔耸双角龙昂头。

蒲牢撞撞鼍坎坎，潮声滚滚风飕飕。沙高峰顶德门住，海门山上焦公留。

长淮在望铁瓮近，大浪不洗英雄愁。孰知隶古百粤地，今为礼乐衣冠州。

池塘芳草年年绿，谢公胜事遗江楼。蓝田无颣蟾架夜，黄金作颗人家秋。

客帆渺茫拂宸极，渔舠散漫轻凫鸥。丽天红日起初浴，五云扶上烟氛收。

孤臣涕泗如此水，恨不从帝崆峒游。
嘉禾郡偶书
蔡襄（宋代）

尽道瑶池琼树新，仙源寻到不逢人。
陈王也作惊鸿赋，未必当时见洛神。
禾山秋兴 其一
欧阳鈇（宋代）

生计嗟乌有，谁人问子虚。西风五更雨，南雁数行书。

衰朽儿童笑，飘流岁月馀。秋深新病起，吾志在吾庐。
三月三十日郊外即事
黄公度（宋代）

雨积稻畦白，晴添麦垅黄。
野桥排雁齿，山路转羊肠。
鸟语有时好，田家随事忙。
一年春尽日，身迹更他乡。
鹧鸪天 寄鹇、鹄两妹
谈印梅（清代）

两两红闺理绣针。绿窗香篆画帘深。眼前花鸟描成谱，耳底松风写入琴。

人远近，信浮沉。天涯踪迹故园心。五更归梦三秋恨，付与寒虫一夜吟。
感时二首 其二
晁说之（宋代）

黄埃迷马市，白帝问鱼梁。松竹秋声早，江湖客梦长。

易衣欺贼眼，辟谷信仙方。尚有叩阍志，其如病在床。
雨夜
陆游（宋代）

麦熟家家喜堕涎，龟堂依旧突无烟。
雨中更觉凄凉甚，一点残灯守蠹编。
曹山老送笋蕨与诸禅客同食戏成
韩驹（宋代）

野寺瓶罂至，吾庐水竹幽。开缄喜风韵，唤客少淹留。

蕨带寒山酱，笋兼头子油。谁能知许味，一饱并无忧。
细省
方回（元代）

细省浮生理，宜令寸地宽。
老兼无病少，閒欲不贪难。
远极山逾好，晴初雪更寒。
聚奎几卿相，谁解胜陈抟。
宪台出絷寒夜有怀
骆宾王（唐代）

独坐怀明发，长谣苦未安。自应迷北叟，谁肯问南冠。

生死交情异，殷忧岁序阑。空馀朝夕鸟，相伴夜啼寒。
西陂
余复（宋代）

涉海波涛险，登山足力疲。
胡为赤鉴游，海角山之涯。
崎岖乱石间，况复乘船危。
兹游固有意，访古伤今时。
荒陂存遗迹，缺处十丈馀。
父老向我言，先畴为农师。
当时大父行，相与築此堤。
堤成百物丰，师承及见之。
稻蟹不论钱，竞敢论糠秕。
一朝坏不修，惊心作鼓鼙。
田家岁作苦，土狭何由支。
忆昔禾黍地，石水数斗泥。
前功嗟已废，继者今其谁。
曾闻部使者，询问及故基。
水利固可究，具文怨徒欺。
又闻动农吏，楚楚多奇姿。
朝游暮始还，山水穷清晖。
有念不及此，但见冠盖飞。
公家争相斂，星火惊文移。
农无地可耕，岁入何从亲。
今幸长官贤，顾言拯我饥。
作书白太守，经营得如茲。
珍重父老言，岂为儿童戏。
皇华如观风，此老诚可资。
京师八景 其三 太液晴波
杨荣（明代）

太液清涵一鉴开，溶溶漾漾自天来。光浮雪练明金阙，影带晴虹绕玉台。

蘋藻摇风仍荡漾，龟鱼向日共徘徊。蓬莱咫尺沧溟上，瑞气絪缊接上台。
寄都宪桂阳朱公二首 其一
李东阳（明代）

帝命台臣镇五戎，豸冠兼带虎符雄。庙堂出入谋谟在，岭海华符节制通。

揽辔孤城怀旧志，献俘双阙见新功。风霜合遣为霖雨，天下苍生正忆公。
清明道中
陈炜（宋代）

骢马行行过近畿，家家坟上纸钱飞。七千里外楸梧老，立断东风泪满衣。
再赴蒲津陪解梁张守安邑王宰游静林
范纯仁（宋代）

千骑翩翩逐郡侯，条山重继昔年游。翠深叠嶂烟岚晚，绿满长郊稼穑秋。

胜概不知行客老，征骖聊为主人留。预思别后登临处，应见黄河入海流。
点绛唇
管鉴（宋代）

去岁今朝，海棠桃杏开都遍。今年花晚。不恨春情浅。

旋旋花开，图得春长速。且留恋。爱花心眼。常与花为伴。
蜂
罗隐（唐代）

不论平地与山尖，无限风光尽被占。
采得百花成蜜后，为谁辛苦为谁甜？
宿华岳观
王钦臣（宋代）

凌空老树云垂叶，压屋梨花雪照人。深愧地仙教俗客，殷勤留看华山春。
维舟
赵汝鐩（宋代）

望见人家了，犹须转一坳。
寺从滩背出，船向柳边捎。
问酒寻溪馆，呼儿解腊包。
三杯亦径醉，世事且权抛。
丙戌春雾
赵友直（宋代）

忽逢阴浊气氤氲，四顾山河尽已昏。
窗外霏霏成细雨，檐端已已缀浮云。
朦胧咫尺人难辨，混沌东西路不分。
若得一番风扫后，依然再觌旧乾坤。
句
胡宏（宋代）

唯有廪峰居第五，山前尽是宰臣家。
老伶
陆游（宋代）

老伶头已白，相识不论年。
时出随童稚，犹能习管弦。
烟林梅市路，风幔放翁船。
余酒堪同醉，君无惜醉眠。
侍宴长宁公主东庄应制
郑愔（唐代）

公门袭汉环，主第称秦玉。池架祥鳣序，山吹鸣凤曲。

拂席萝薜垂，回舟芰荷触。平阳妙舞处，日暮清歌续。
南柯子（苦雨）
王从叔（宋代）

碧树留云湿，青山似笠低。鹧鸪啼罢竹难啼。不晓天天何意、要梅肥。

昨日穿新葛，今朝御夹衣，思家怀抱政难为。只恐归来憔悴、却羞归。
晚春初夏八首 其七
张耒（宋代）

春归草木漫青红，半委尘埃半逐风。谁似长楸百馀尺，高张锦绣照青空。
读靖节集
赵友直（宋代）

羲皇世远矣，圣道久粃糠。
纵有鲁中叟，弥缝犹未遑。
况复经秦鲁，烬末谁能匡。
赤帝按剑起，犄角重傍徨。
天运如此耳，不饮之何方。
壶觞辄自引，未肯须臾忘。
匪苟好沉湎，逃名托醉乡。
乐府杂曲。鼓吹曲辞。巫山高
郑世翼（唐代）

巫山凌太清，岧峣类削成。霏霏暮雨合，霭霭朝云生。

危峰入鸟道，深谷泻猿声。别有幽栖客，淹留攀桂情。
薄暮再步湖上
吴进（清代）

老最耽幽趣，湖干夕再寻。云烟蒸草气，水月淡人心。

事过旋成昔，情生复有今。更阑游舫散，清静在园林。
除夜
王韦（明代）

远宦携家任路歧，夷山犹未是天涯。
愁中抱病还增剧，客里逢春不自知。
好记流年收柏叶，乍消残雪见梅枝。
朝来百岁过强半，惆怅秾华负盛时。
运司园亭·西园
杜敏求（宋代）

潭潭刺史府，宛在城市中。
谁知园亭胜，似与山林同。
幽鸟语晴画，好花娇春风。
物情如有待，赋咏属诗翁。
水龙吟 梦醒江舟，怆然赋别。
姚燮（清代）

梦催残酒同醒，谁怜身世扁舟住。衾孤絮薄，灯孤焰短，帘栊何处。

斜月当城，明霜在岸，暗潮生渚。奈么弦泛怨，深屏送笑，都换了、凄鸥语。

况复烟江西路。画愁颦、秋山无数。最难消受，芙蓉冷日，荻花疏雨。

暗视飞鸿，莫教啼向，那边楼去。怕重来春尽，陌头杨柳，剩漫天絮。
寄赠施悦秋先生
洪繻（清代）

忆昔中原承平世，先生文采青云第。万丈光芒压斗牛，千里江山开绮丽。

元龙豪气曾几时，世钢致人不可知！曾参原无杀人事，范滂竟有党祸施。

党祸由来陷清议，大狱锒铛动缇骑。浮家一舸走江湖，惊涛骇浪皆痛泪。

阴阴六月天雨霜，浮霾蔽日无晶光。匿迹通家似张俭，埋名药市同韩康。

人生胸次多磈礧，得来祸患非寻常。先生意气仍爁煔，耳雷鼻火吐长燄。

啸歌不废万卷书，感愤横磨三尺剑。得拂蓬块生回风，张禄名字起秦中。

系铃、解铃非吾累，失马、得马惊塞翁。大名方自满瀛东，谁知鼙鼓来破空，宰相割地出和戎！

瀛洲一岛付异族，海国遍处生狼烽。先生全家复越海，祸患乱离才数载。

一生未餍升平福，千秋竟见河山改！去年海峤来一游，城郭惨淡烽烟收。

老成星散人物异，猿啼鹤唳堪泪流。今年访旧复一到，殊邦谁是辽东帽！

仙尉姑为外氏来，王母方壶长痛悼！我在大荒正闭门，忽惊天外得逢君。

渡江温峤重相见，裨海邹生一论文。中华可叹今迟暮，异人不出终沈痼。

功名无由汗马开，英雄多少儒冠误。君不见辛幼安，旌旂归宋犹退閒？

我生况难作此梦，壮怀耗矣空汍澜。先生虽未得盘礴，犹欣后起能鹰搏。

乾坤虽老有所娱，丝竹中年差不恶。嗟余今生长此伧，唾壶击碎声彭觥，望汉如望登天庭。

万里向风常太息，何时鼓舵从先生！
汎昆明池至近华浦大观楼
郑珍（清代）

云南正月半，杨柳青满湖。浮舟出郡郭，逌然如画图。

汪汪千顷出，晴沙畅平铺。和风弄舞燕，微澜漾浮凫。

赤脚两桨女，妙称樗散徒。踏舷唱小梅，浩气淩八区。

沐氏旧西园，宛在似篷壶。早树发初绿，粉墙明精庐。

诸渔集门曲，幽清无鸟呼。何人构层楼，倒映水府居。

凭阑纵周眺，心目乃以舒。群山从北来，柘城烟有无。

九十九水窦，足锸十万夫。夕阳转西山，岩观正模糊。

何处昆阳州，风帆尽南趋。俯仰一杯酒，襟怀千载馀。

霸业垂扫尽，苍茫留此潴。海风送黄鹤，思便朝清都。

弟妹各牵衣，白云不可呼。长啸动归桡，月上东城隅。
用韵为席婿寿
项安世（宋代）

仲吕欲转蕤宾宫，巽位未放离风通。
世有大族傅伊高，天与峻秀包邙熊。
生申降甫何穹崇，赤昂太白来虚空。
星光岳气煜以充，圣樽贤斝醒复中。
援琴大叫苍梧风，呵斗插向南云东。
向来两手超逢蒙，连取三鹗摧其衷。
南宫作赋羞雷同，坐见瓦釜欺玲珑。
老驓回立雌群雄，大花晚折王众业。
不妨吾事日以隆，小待造物观其终。
良金美玉无不公，阳春白雪无不聪。
琅函氈字书春功，绣鞯羢坐开晓幪。
我时一醉衰颜红，但愿玉贵甘冰穷。
血木吟
宋自逊（宋代）

志非血木在血虫，利觜似染虫血红。
木外无虫虫在中，外视一血殊不空。
人嗟木皮遭啮毁，岂知虫多木心死。
木心无蠹木乃荣，安得去国之蠹如此觜。
题慎郡王水阁丛篁图
弘历（清代）

飞流界青山，散作鸣琴涧。虚轩架其上，烟云朝夕变。

洞口锁箖箊，案头陈笔研。㩦客策短筇，指点乔松畔。

纵赏固已佳，忘言良复善。
纪梦八诗 其六
刘允（宋代）

兽炉烟和百花香，玉叶琼枝倚两旁。一曲云和鸾鹤舞，劝人争捧九霞觞。
山园杂咏
陆游（宋代）

桃花烂熳杏花稀，春色撩人不忍违。
俗客年来真扫迹，清樽日暮独忘归。
鱼行池面红云散，鹊起枝头绛雪飞。
莫道颠狂无诉处，卧看香篆掩斋扉。
渔家傲·特为梅花来渭水
吕胜己（宋代）

特为梅花来渭水。有人折得横梢至。粉毖香悭春意未。多应是。江南信息争先寄。水绿山青风日美。此时正惬幽人意。驱使风光佳句里。□满纸。却将旧日诗词比。
书情题蔡舍人雄
李白（唐代）

尝高谢太傅，携妓东山门。
楚舞醉碧云，吴歌断清猿。
暂因苍生起，谈笑安黎元。
余亦爱此人，丹霄冀飞翻。
遭逢圣明主，敢进兴亡言。
白璧竟何辜？青蝇遂成冤。
一朝去京国，十载客梁园。
猛犬吠九关，杀人愤精魂。
皇穹雪冤枉，白日开昏氛。
太阶得夔龙，桃李满中原。
倒海索明月，凌山采芳荪。
愧无横草功，虚负雨露恩。
迹谢云台阁，心随天马辕。
夫子王佐才，而今复谁论？
层飙振六翮，不日思腾鶱。
我纵五湖棹，烟涛恣崩奔。
梦钓子陵湍，英风缅犹存。
徒希客星隐，弱植不足援。
千里一回首，万里一长歌。
黄鹤不复来，清风奈愁何！
舟浮潇湘月，山倒洞庭波。
投汨笑古人，临濠得天和。
闲时田亩中，搔背牧鸡鹅。
别离解相访，应在武陵多。
遇坎
郭之奇（明代）

颓颜谢落红，飒鬓羞新绿。情遣犹未空，果为时世促。

虚宇应共閒，沉忧何用酷。失林思故枝，遇坎悲前躅。

怀初序屡移，转恨百年局。即见乃如斯，况于心所触。

禽鸟声日繁，山川气久溽。迷烟覆短墙，积雨漏朝旭。

起视百峰云，往断忽来续。岂知云下人，畏天常自局。
罨画溪
刘焘（宋代）

竹林深处杜鹃啼，两岸青青草色齐。
谷识人间真罨画，朱籐倒影入清溪。
初寒
卷刚中（宋代）

边城秋意老，寒色到庭除。
雨久苔花暗，风高柳叶疏。
异乡思骨肉，多病喜方书。
岂是无归计，东阳故有居。
金台送别二首 其一
王洪（明代）

朝回遇故人，微雨洒芳尘。万井莺声满，千门柳色新。

明时登紫禁，失学叹青春。每忆西斋夜，论文劝酒频。
游密庵三首
刘子翚（宋代）

病身偏与静相宜，著意悠悠定自痴。
兀坐南窗了无语，篆花索处一星移。
秋夕同王公兆邓未孩何赞否曹愚公小集
范景文（明代）

新秋亦已清，况是经雨后。良朋亦已欢，兼之叙故旧。

集坐碍广堂，深语达昏昼。率意口不择，更端每错谬。

岂不或脱疏，亦自见骨肉。酒至各盈樽，责令引杯覆。

佐以骰与枰，碎声和檐溜。角技两分曹，喧呶如相斗。

令长酒政苛，屈卮法无宥。醉极喉吻焦，江水寒可嗽。
孟门山
郦道元（南北朝）

河水南径北屈县故城西，西四十里有风山。风山西四十里，河南孟门山，与龙门相对。《山海经》曰：“孟门之山，其上多金玉，其下多黄垩涅石。”《淮南子》曰：“龙门未辟，吕梁未凿，河出孟门之上，大溢逆流，无有丘陵、高阜灭之，名曰洪水。大禹疏通，谓之孟门。”故《穆天子传》曰：“北发孟门九河之磴。”

孟门，即龙门之上口也。实为河之巨阨，兼孟门津之名矣。此石经始禹凿，河中漱广。夹岸崇深，倾崖返捍，巨石临危，若坠复倚。古之人有言，水非石凿，而能入石，信哉！其中水流交冲，素气云浮，往来遥观者，常若雾露沾人，窥深悸魄。其水尚奔浪万寻，悬流千丈，浑洪赑怒，鼓若山腾，浚波颓垒，迄于下口，方知《慎子》，下龙门，流浮竹，非驷马之追也。
鼓笛慢（甲申五月仙源试新水。雨过丝生荷香袭人，因感而赋此词。时病眼）
赵长卿（宋代）

暑风吹雨仙源过，深院静，凉於水。莲花郎面，翠幢红粉，烘人香细。别院新番，曲成初按，词清声脆奈难堪羞涩，朦忪病眼，无心听、笙簧美。

还记当年此际。叹飘零、萍踪千里。楚云寂寞，吴歌凄切，成何情意。因念而今，水乡潇洒，风亭高致。对花前可是，十分蒙斗，肯辜欢醉。
厥里隘
林弼（明代）

疏雨度密树，秋暑未能清。入林足云气，隔竹多水声。

十步一涉足，苔石纷纵横。仆夫失脚屡，况乃流潦盈。

阴木总自毙，怪禽时一鸣。远客在畏道，落日豺虎惊。

前村喜近驿，暧暧烟火明。解鞍不暇食，伫立嗟吾生。
竹村
许及之（宋代）

种竹亦云好，结交当有道。能邀岁寒伴，同呼酒家保。
庭坚得邑太和六舅按节出同安邂逅于皖公溪口
黄庭坚（宋代）

少小长母家，拊怜辈诸童。
食贫走八方，略已一老翁。
不能成宅相，颇似舅固穷。
何以报嘉德，取琴作南风。
天宁寺塔铃歌
叶名澧（清代）

天风无声铜仙泣，浮图高耸十三级。尘沙飘堕悬铃孤，厂臣冯保名可识。

双林松桧参天长，遗窟久付狐魅藏。风云鱼水信难恃，得毋铸此谀空王。

三千宝琅云中舞，塞耳不闻钟与鼓。镫火高悬燕蓟郊，膏脂力竭东南土。

威权早窃荐绅危，象教有灵神鬼怒。青玉峥嵘飞鸟绝，此塔历遍兴亡劫。

九鼎潜移十庙荒，异代伤心有残铁。噫吁嘻！奄人倒柄持太阿，铁牌豫诫良非苛，煌煌祖训将如何！
赠冯德之道士
潘阆（宋代）

上清消息久不闻，紫鸾丹凤应离群。
羲和纵辔日又曛，九衢旦暮徒纷纷。
谁识天书数行字，识者便是真仟子。
直言铅汞成还丹，炼之饵之身不死。
嵩阳道士早来别，才承天泽辞玉阙。
紫章深秘莫漏泄，他年华顶为君说。
早春怀薛公裕
储嗣宗（唐代）

幽独自成愚，柴门日渐芜。陆机初入洛，孙楚又游吴。

失意怨杨柳，异乡闻鹧鸪。相思复相望，春草满南湖。
次韵谷口郑东子见寄
戴复古（宋代）

自笑诗人多好酒，君能不饮任樽空。
劝君莫倚醒醒眼，却笑傍人醉面红。
寄伯兄兼问子文 其一
彭汝砺（宋代）

富贵浪图虽汩汩，诗书馀力尚桓桓。圣门一室相从易，世路多岐欲合难。

仪凤稳依深阁宿，老蛟寒即碧溪蟠。青云有侣歌鱼藻，空谷无朋唱考槃。

缘木退藏冲汉翼，扁舟归整钓鳌竿。临风愿听王阳仕，洗手思弹贡禹冠。
送堵修远归湖城
杨冠卿（宋代）

云卧江村烟树林，悬知出岫本无心。
亭臯若也有归雁，得句不妨频寄音。
蜡梅数枝托悟上人持供南囿
李壁（宋代）

色染蔷薇水麝薰，静中时有暗香闻。
上人生怕花料理，未信真能恼石君。
探梅
陆游（宋代）

半吐幽香特地奇，正如官柳弄黄时。
放翁颇具寻梅眼，可爱南枝爱北枝。
偈十首
释道行（宋代）

门前石塔子，八白与九紫。
方道既分明，免被巡官使。
题沈氏书堂
魏了翁（宋代）

吴兴沈声甫，示我书堂图。
枕松被修竹，带江衿浮屠。
堂上新牙签，吞天禄石渠。
出受山水谒，入与圣贤俱。
儿辈纷华悦，子独文字娱。
是心傥无斁，已足光韩畲。
吾闻学者事，穷理以返初。
为人只禽犊，鑽纸成蠹鱼。
勉哉师友功，千载沈氏书。
送蒋时举归养
黄无悔（宋代）

秋风起兮白云飞，南国远兮心欲归。
归心切兮亲庭闱，复相见兮在何时。
送杨深道渊
赵鼎臣（宋代）

高牙大纛立门户，鸣玉腰金皆父兄。读尽床头书万卷，他年功业看纵横。
春回
晁公溯（宋代）

城郭初瞻北斗移，春回冰壑已流澌。
石林背日垂寒旆，江藻舒风引细丝。
物色徐看催岁换，形容先拟驻年衰。
天涯草木虽无赖，亦复欣欣及圣时。
萧侍御两湖纡道云庄短章为别 其二
林俊（明代）

白笔簪逾劲，青萍价旧高。分行八巡使，特枉四程劳。

鸡黍延山月，鱼龙壮海涛。乾坤无限在，吾老分林皋。
止止阁
释居简（宋代）

回阑净如拭，古灶寒不烟。宿之用弥壮，渟则澄以鲜。

乡来矜襄用，今焉碧渊渊。乡来观燎原，今也不复然。

激湍反其性，静则知其天。抑炎弗用智，智烛天地先。

悠然百不理，复檐飞画船。拍阑抚寥泬，倚楹鉴清涟。

山黛渺茫绿，水花先后妍。原隰烟雨时，万变了目前。

汎观尘土中，搏攫如乌鸢。娄藏满籯金，更聚百屋钱。

亡弓苦妄冀，去剑疑将还。拟分芭蕉鹿，去馌虞芮田。

营营复营营，万绪膏火煎。何如歌吉祥，亹亹乐者全。
次韵景文社屋留题
徐瑞（宋代）

四海谁知己，江涛正渺然。山林聊偃息，岁月易流连。

行李清霜晓，荒祠落木天。留题不尽意，感激尚君贤。
用韵谢竹主人陈元仰
敖陶孙（宋代）

热中褦襶令我汗，日暮佳人期不来。
陈郎揖人不下榻，青山白云唤得回。
手开二亩萧朗画，个里何妨击吾马。
食单得凉清可啜，毳褐分阴翠如洒。
摇金戛玉真天成，梦捣风前茶臼声。
一川窈窕荷万柄，野翁得此甘辞名。
题许伯缄丈重游泮宫画册 其三
翁同和（清代）

恻恻西风上客裳，掩蓬重炷影前香。黉宫子弟垂垂老，早被人呼白发郎。
明仲约七月晦集属抱病先以此见意犹并以申谢
晁说之（宋代）

秋日在长安，多悲对极欢。
栗疏肥木落，芡觜瘠池寒。
居室清樽健，羇人白石殚。
惭君过缱绻，扶病强盘桓。
秋晚三首 其三
陆游（宋代）

世事无穷似弈棋，不如常采故山芝。萧萧鸡犬三家聚，莽莽风烟十里陂。

幸有浊醪从客醉，常忧黠鬼笑人痴。清秋乐处君知否，庭下幽花渐可移。
奉和圣制送张说上集贤学士赐宴
萧嵩（唐代）

帝曰简才能，旌贤在股肱。文章体一变，礼乐道逾弘。

芸阁英华入，宾门鹓鹭登。恩筵过所望，圣泽实超恒。

夏叶开红药，馀花发紫藤。微臣亦何幸，叨此预文朋。
新楼诗二十首。龙宫寺
李绅（唐代）

银地溪边遇衲师，笑将花宇指潜知。定观玄度生前事，

不道灵潜别后期。真相有无因色界，化城兴灭在莲基。

好令沧海龙宫子，长护金人旧浴池。
偶书茭湖院
金君卿（宋代）

波漾晴光入户庭，隔湖烟扫髻螺青。
老僧犹厌当官道，面壁焚香昼诵经。
夏日饮以可池亭
文徵明（明代）

笔床书卷绕壶觞，到此欣然百事忘。
自笑频来非俗客，只愁难却是清忙。
池塘听雨烦心净，轩槛迎风醉面凉。
绿树缭垣啼鸟寂，更从何处觅江乡。
野馈
陆游（宋代）

经年仓粟厌陈陈，天遣香粳馈野人。
黄耳蕈生斋钵富，白头韭出客盘新。
此生不复营三釜，一饱何曾羡八珍。
尚媿古来高士在，杯羹无糁甑生尘。
书傅素余诗卷后即以赠别
唐金（清代）

与子同为客，归途却异天。苦吟消驿路，远梦入江船。

离隔又今日，唱酬知几年。怀余应有赋，取次续新编。
题七者寮
李吕（宋代）

莹心冽寒泉，砥节介如石。
本无市朝念，自与红尘隔。
陈伯可山亭
戴复古（宋代）

梯险登霞外，乘流过竹西。
寒溪随雨涨，高阁与云霁。
双鹤有时舞，孤猿何处啼。
清吟无尽兴，白石可留题。
贼中与萧韦二秀才同卧重疾二君寻愈余独加焉恍惚之中因有题
韦庄（唐代）

与君同卧疾，独我渐弥留。弟妹不知处，兵戈殊未休。

胸中疑晋竖，耳下斗殷牛。纵有秦医在，怀乡亦泪流。
寄休宁程詹事时先生家居
庄昶（明代）

海鸥何处可相疑，归是先生未病时。老梦黄山元我共，此心白日祇天知。

云来云去人间故，时止时行静里诗。谁许白头情剧地，处分江树莫离离。
自秦入蜀道中绝句三首 其一
尹焞（宋代）

绿阴深处竹篱遮，也有红花映白花。却忆故乡卿相第，不及张三李四家。
有瞽
佚名（先秦）

有瞽有瞽，在周之庭。设业设虡，崇牙树羽。应田县鼓，鞉磬柷圉。既备乃奏，箫管备举。喤喤厥声，肃雍和鸣，先祖是听。我客戾止，永观厥成。
幽居
陆游（宋代）

早岁犹奇怪，中年痛扫除。
华堂棋陆废，名马宴游疏。
散帙身忘倦，畦蔬手自鉏。
寥寥千载後，谁此访幽居？
赋向伯共五老小山六言五绝 其五
胡寅（宋代）

文简风流未泯，公孙节气谁班。当与皋夔佐舜，莫寻黄绮商山。
玉楼春（题小竿岭）
刘子寰（宋代）

今来古往吴京道。岁岁荣枯原上草。行人几度到江滨，不觉身随风树老。

蒲花易晚芦花早。客里光阴如过鸟。一般垂柳短长亭，去路不如归路好。
简揭克英府幕
薛瑄（明代）

闻道徵租日正忙，暂移行幕驻僧房。红莲泛水浮朝彩，绿树摇风引夕凉。

公暇不妨寻好句，讲时端复炷名香。好将宽政安黎庶，留取功名汗简光。
淮南王
胡宿（宋代）

贪铸金钱盗写符，何曾七国戒前车。长生不待炉中药，

鸿宝谁收箧里书。碧井床空天影在，小山人去桂丛疏。

云中鸡犬无消息，麦秀渐渐遍故墟。
彭蠡湖春望
项斯（唐代）

湖亭东极望，远棹不须回。遍草新湖落，连天众雁来。

芦洲残照尽，云障积烟开。更想鸱夷子，扁舟安在哉。
古意 其二
宋祁（宋代）

青松独受命，停雪待阳春。一遇樵人斧，同成朴樕薪。
又和
徐铉（宋代）

抱瓮何人灌药畦，金衔为尔驻平堤。村桥野店景无限，

绿水晴平思欲迷。横笛乍随轻吹断，归帆疑与远山齐。

凤城回望真堪画，万户千门蒋峤西。
风竹
郑刚中（宋代）

萧然风竹乱猗猗，取立梅花竹四围。
宫女回旋翻翠袖，中间玉莹岂真妃。
黄梅闻张令先已入省
皇甫汸（明代）

仙凫谒帝楚江归，芳草洲连赤壁矶。遥对双峰怀玉树，琴声寂寂落花稀。
真州次韵酬丁梦符见赠
廖刚（宋代）

平生不许说功名，可但人嫌薄命人。松柏有心私自信，芝兰无臭自相亲。

只今我亦乘轩鹤，何事公犹入幕宾。会看飞英霄汉上，方知满腹是精神。
寿刘宗澜都宪同年刘直之侍御乃尊
王缜（明代）

我闻仁则荣，亦复必有寿。斯语试今人，历历多不谬。

猗惟居易试，造化钟神秀。筮仕登秋台，犴狱无疑奏。

冤者赖平反，溺者赖拯救。所以薇省超，致声益以懋。

京兆顿增崇，斧钺随资授。万里屹长城，肃肃风霜透。

小范戚名尊，方叔谋猷旧。岁暮功已成，飘然拂尘袖。

优游七十春，如松老益茂。身閒事亦稀，闺壶复无咎。

白首对春晖，齐眉共欢候。况有诸郎贤，乌台绚衣绣。

人生有如此，岂不验仁厚。我为拟寿词，更愿如山阜。
竹友为徐南卿作
姜夔（宋代）

发已星星带已宽，徐郎犹自客长安。
家山竹好无由看，谩种庭心一两竿。
句
陶弼（宋代）

人说罗池表岁功，深为丰稔浅为凶。
摄生
顾图河（清代）

保国释外惧，摄生留小疾。朽索驭羸马，徐行百无失。

中疏固其卫，获少靳其出。割欲如守疆，谨身如缚律。

不读黄老书，渊冰宜战栗。
青山夹
陶梦桂（宋代）

天宇秋来淡，江流急处鸣。
小风旗脚活，晴日鼓声清。
岁晚冬归客，时危北望情。
沿江十万户，流寓若为生。
诉衷情
曹勋（宋代）

人情世态饱经过。眼也见来多。忙中掉得便去，不是有人唆。

云似舞，水如歌。笑呵呵。这回还我，半世偎绥，一味磨跎。
读桓伊传
宋祁（宋代）

上前奏笛串奴髯，自倚哀筝咏刺谗。
太傅一闻流涕久，使君于此信非凡。
五言寄江丈邻几时往尉氏未还
刘敞（宋代）

终日相与居，岂知相得欢。出门一分袂，乃觉携手难。

西风过浮一，急雨生早寒。清秋令人悲，兹游何当还。

岁月游将晚，念君尚加餐。
偶成
赵鼎臣（宋代）

此身三十九年非，高论逡巡已少卑。未解营生穷似虱，不堪作吏钝如椎。

春光烂熳然心火，愁绪牵连织鬓丝。却羡耦耕人最乐，只应沮溺是吾师。
会稽览古诗 其八 燕竹
华镇（宋代）

竹箭黄芽欲老时，杏梁日煖燕初归。他林未耸千竿翠，此地先抽一握肥。
访陈二
白居易（唐代）

晓垂朱绶带，晚著白纶巾。出去为朝客，归来是野人。

两餐聊过日，一榻足容身。此外皆闲事，时时访老陈。
为孔司马作淮南感逝图系以诗
姚燮（清代）

停舟淮上逢良友，剪烛围樽客似家。横笛未残闻变调，起看凉月下烟沙。
【越调】寨儿令_九日登高过
张可久（元代）

九日登高
过柳洲，唤兰舟，长空雁声啼暮愁。樽俎风流，笑语温柔，乘兴的三瓯。带黄花人质红楼，整乌纱自笑白头。归期何太晚，醉舞老来羞。幽，谁唱楚天秋？
游春即景二首
蔌绛纱，按红牙，金鞍半攲玉面马。仙洞青霞，老树乌鸦，山一点暮天涯。翠交加夹竹桃花，锦模糊照水山茶。闹竿儿乔傀儡，舰船上小琵琶。他，醉卧美人家。锦水笺，绣鞍鞯，曲江醉题三坠鞭。帘底婵娟，月下姻缘，此地遇神仙。有花有酒梁园，无风无雨春天。盈盈小玉梅，稳稳戗金船。偏，收向断桥边。
湖上春行
桃雨晴，柳风轻，西湖六桥如画屏。岩溜冷冷，樵斧丁丁，松下倚山僧。陈朝老桧重荣，苏堤渔唱新声。竹阑金琐碎，花貌玉娉婷。行，同上冷泉亭。
晚凉即席
玳瑁筵，鹧鸪天，一篇六幺十四弦。石漱冰泉，且满琼田，歌舞斗婵娟。并头湖上白莲，双飞花下红鹓。画图金地山，粉黛玉天仙。船，移向柳阴边。
玉珑璁
佚名（宋代）

城南路。桥南路。玉钩帘卷香横雾。新相识。旧相识。浅颦低拍，嫩红轻碧。惜惜惜。刘郎去。阮郎住。为云为雨朝还暮。心相忆。空相忆。露荷心性，柳花踪迹。得得得。
述古以诗见责屡不赴会，复次前韵
苏轼（宋代）

我生孤僻本无邻，老病年来益自珍。
肯对红裙辞白酒，但愁新自笑陈人。
北山怨鹤休惊夜，南亩巾车欲及春。
多谢清时屡推毂，狶膏那解转方轮。
除夜
来鹄（唐代）

事关休戚已成空，万里相思一夜中。
愁到晓鸡声绝后，又将憔悴见春风。
横山八景 其二 万松径
孙承恩（明代）

小径亦徂来，绿云郁纷纡。幽人时纵步，拾得青珊瑚。
句
强彦文（宋代）

空有青山自龙虎，可能荒塚更衣冠。
老龙起
邵宝（明代）

鼎三兮，老龙起。表两陈，老龙死。老龙跃，方未遐。少龙变，乃为蛇。

老龙嘘，已成云。云不雨，天昏昏。万古恨，臣无君。
饮祁氏园
杨慎（明代）

今日花前饮，祁园是习池。山翁不茗艼，争柰葛强儿。
病中酬王尉
方岳（宋代）

造物无何亦小儿，一生心事只山知。
江湖晚岁勤行李，风雨重阳倒接罗。
砚老自研明月露，蟹香新在菊蓊时。
与君共住维摩室，何日重携鹤膝枝。
张德充别予之青州赋赠
陈衎（明代）

马首分残雨，青齐古道迂。
相逢何慷慨，言别亦须臾。
脑后双丸跃，怀中一戺孤。
九回山上望，为我断肠无。
送程叔虞监税
李流谦（宋代）

吾来真漫尔，识面喜周旋。两月连墙住，孤帆别袂牵。

人生同宇宙，官学各风烟。把酒知何日，临流一惘然。
参陪使骑祗谒真祠偶成小诗拜呈知府屯田
于巽（宋代）

千骑骖驔出禁城，真祠款谒罄虔诚。裤襦载路歌仁政，箫鼓喧天乐太平。

残雪未消山下路，和风先飏马前旌。为民祈祷多灵应，来岁丰穰定有成。
传闻
艾可翁（宋代）

力战奚忧曳落河，可怜重阃亦投戈。
后来未可轻东晋，虽是清谈死节多。
韩和歌辞。从军行三首
王涯（唐代）

旌甲从军久，风云识阵难。今朝韩信计，日下斩成安。

燕颔多奇韩，狼头敢犯边。寄言班定远，正是立功年。

旄头夜落捷书飞，来奏金门著赐衣。

白马将军频破敌，黄龙戍卒几时归。
夏日同崔使君论登城楼赋得远山
皎然（唐代）

远山湖上小，青翠望依稀。才向窗中列，还从林表微。

色浓春草在，峰起夏云归。不是蓬莱岛，如何人去稀。
冰
李贤（原德）（明代）

水冻冰坚绝点埃，坤爻初六见胚胎。寒凝曲沼棱光净，夏荐高堂爽气来。

忠助汉君因霸合，孝怜慈母为祥开。高人襟度真堪比，又见豳风重取裁。
送唐御史应韶应天府丞
文徵明（明代）

曾持绣斧事澄清，暂辍班行佐尹京。总为希仁能镇物，况来唐尹有先声。

万年宫阙瞻丰镐，六代江山入宰衡。去去望之非久外，安排台鼎望功成。
许深甫宰分宜
张镃（宋代）

峥嵘飞藻妙无前，廊廊披怀万丈渊。
久矣愿交嗟迹异，兹焉觌面实心先。
雪窗政握持杯手，风溆惊排转柁船。
名宦祝君诚长语，安心西去试鸣弦。
悲秋
杨冠卿（宋代）

沄沄西江水，送我沙边舟。
当时送行客，勉我无久留。
晤言宛如昨，庭叶忽再秋。
人生寸心违，何以消吾忧。
有会而作
范成大（宋代）

拙是天资懒是真，本来何用戒香薰。强阳气尽冥恩怨，杜德机香泯见闻。

念动即时漂鬼国，心空随处走魔军。室中已自空诸有，休负天机与地文。
江郎山
胡仲弓（宋代）

观尽千山与万山，几曾得似此峰峦。
谁能移向西湖上，并与西湖一样看。
后坑茅舍
易士达（宋代）

三两人家傍小溪，萧萧短竹插疏篱。
平生不识兴亡事，只探春来种谷时。
闻鸡鸣自警
陆游（宋代）

为善孳孳进德新，鸡鸣每念舜何人。
此身强健直须勉，一日会当无此身。
紫麻
贾似道（宋代）

头麻项路透金丝，项毛翅绉腿班狸。
四脚兼黄肉带赤，秋虫见景不相持。
踏莎行（春暮）
赵长卿（宋代）

柳暗披风，桑柔宿雨。一番绿遍江头树。莺花已过苦无多，看看又是春归去。

病酒情怀，光阴如许。闲愁俏没安排处。新来著意与兜笼，身心苦役伊知否。
西湖春晓
魏宪（清代）

十里寒塘路，烟花一半醒。
晨钟催落月，宿火乱稀星。
欹枕看湖白，开窗喜屿青。
笙歌方一歇，莺啭柳洲亭。
留云安驿诗
郭印（宋代）

五日留山驿，尘无一点新。
瓜虀惟有醤，曲米不成春。
默坐深调息，狂吟枉费神。
个中真趣在，略得自由身。
对淮南诏狱二首
秦观（宋代）

淮海行摇落，文书亦罢休。
风霜欺独宿，灯火伴冥搜。
笳动末楼晓，参横粉堞秋。
更拚飞镜破，应得大刀头。
十三砺十首 其七
郑思肖（宋代）

嗟汝儿女曹，至蠢亦孔丑。面笑心摇摇，欲进乃却走。

憨痴弄盲语，捧酒祝鬼寿。伤哉复伤哉，醒眼频搔首。
去冬张若水伯奋以雪诗示余懒不暇和张屡趣之因谩谓张候有雪当奉和二月五日平旦雪数寸遽作此诗
赵鼎臣（宋代）

春分犹著御冬衣，寒色凭陵暖自迟。入眼未教花恼客，断肠先自雪催诗。

酒中有圣曾何敢，醉里寻乡自不辞。柳絮因风佳句在，报君已负一年期。
送契玄法师赴内道场
卢纶（唐代）

昏昏醉老夫，灌顶遇醍醐。嫔御呈心镜，君王赐髻珠。

降魔须战否，问疾敢行无。深契何相秘，儒宗本不殊。
访隐者居
武衍（宋代）

藓磴披萝入，茅堂著竹遮。
绿看流去水，红惜落残花。
蜀鸟啼春静，山童厌客哗。
细观题壁者，一一是诗家。
偈十首 其九
释道行（宋代）

问问不差，答答不错。问答去来，龟毛兔角。
涟漪亭
吴机（宋代）

回环流水漾晴波，一叶扁舟逸兴多。
寄语游人恣观览，丰年相与乐中和。
游城东王驸马亭
陆畅（唐代）

城外无尘水间松，秋天木落见山容。

共寻萧史江亭去，一望终南紫阁峰。
书匡山老僧庵
贯休（唐代）

筼筜红实好鸟语，银髯瘦僧貌如祖。香烟濛濛衣上聚，

冥心缥缈入铁圄。白麏作梦枕藤屦，东峰山媪贡瓜乳。
眼儿媚·石榴花发尚伤春
佚名（宋代）

石榴花发尚伤春。草色带斜曛。芙蓉面瘦，蕙兰心病，柳叶眉颦。如年长昼虽难过，入夜更消魂。半窗淡月，三声鸣鼓，一个愁人。
寓意拟行路难三章 其三
姚燮（清代）

剸蛟之刃芒三棱，饰以结绿垂朱绳。三年向市无过问，髯胡掷朱能堕鹰。

置刀怀袖不敢语，掩面人丛躄躠去。
灵岩十二景 其九 锡杖泉
释仁钦（宋代）

历历金镮振一声，滔滔千古迸流清。香厨日用无穷竭，饮者甘和悦众情。
次韵张汉卿梦庵十八咏 其十七 澄漪
史浩（宋代）

濯缨与濯足，均是沧浪水。个里不胜清，渭神爽应泚。
题萧山祗园寺门
潘阆（宋代）

门掩多年生绿苔，想师心地似寒灰。
劳心扰扰休来此，我是閒人尚不开。
谁家无泉源
陆游（宋代）

泉声百步闻，泉脉高下通，潺湲乱云外，屈曲明月中。
八月稻登场，引之作机舂，羡流灌蔬畦，全家饱芥菘。
洗沐及澣濯，蚤暮靡不供。
斗水百忧宽，悲哉杜陵翁！
胡上幽栖四章为沈二丈赋 其三
宗臣（明代）

瑶天露白彩云没，细扫青松烹紫蕨，中夜星华湿秋发。

波间古龙忽啾啾，人在沧江弄明月。
偈颂六十七首 其六十一
释原妙（宋代）

千疑万疑，祇是一疑。若能决此一疑，免教节上生枝。
如梦令
吴文英（宋代）

春在绿窗杨柳。人与流莺俱瘦。眉底暮寒生，帘额时翻波皱。风骤。风骤。花径啼红满袖。
偶成五首
包恢（宋代）

农家命脉寄田亩，可但稻粱枯与荣。
造化何放须多力，须臾活几万苍生。
熊主簿示梅花十绝诗至梅花已过因观海棠辄次
刘克庄（宋代）

共倒残尊过日西，重来花事想参差。
建阳主簿今才子，焉可无诗补杜诗。
丑奴儿
张孝祥（宋代）

珠灯璧月年时节，纤手同携。今夕谁知。自捻梅花劝一卮。

逢人问道归来也，日日佳期。管有来时。趁得收灯也未迟。
二十九日大雨 其二
韩淲（宋代）

香凝藤枕簟如冰，飞掠纵横雨点声。云脚明开时暗合，坐寻馀菌取茶烹。
应制题画四首 其三 宣庙御笔汀鸟
于慎行（明代）

笔端成大造，海鸟若相忘。暮雨汀莎湿，春风岸芷香。

柳边迷落絮，云里带飞霜。总为经天藻，长留羽翰光。
初转
屈大均（明代）

初转丹飞雪，涂颜腻粉同。昔惟贻弄玉，今复赠香东。

越黛怜微绿，胡脂厌太红。只须时饮酒，花色似桃丛。
琴调相思引
赵与仁（宋代）

冰箔纱帘小院清。晴尘不动地花平。昨宵风雨，凉到木樨屏。

香月照妆秋粉薄，水云飞佩藕丝轻。好天良夜，闲理玉靴笙。
河湟
杜牧（唐代）

元载相公曾借箸，宪宗皇帝亦留神。
旋见衣冠就东市，忽遗弓剑不西巡。
牧羊驱马虽戎服，白发丹心尽汉臣。
唯有凉州歌舞曲，流传天下乐闲人。
资福岭庵前作
林希逸（宋代）

岭路松阴好，归鞭为小停。苔封石面紫，藤络树身青。

庵古无人住，蝉多过客听。少时文会处，近里有祠庭。
子金舅出示雁湖和章走笔为谢三首
李壁（宋代）

龙山仙去参谋死，纵有奇文欲似谁。
前辈风流只公在，不才我定愧牢之。
酬晖上人秋夜山亭有赠
陈子昂（唐代）

皎皎白林秋，微微翠山静。
禅居感物变，独坐开轩屏。
风泉夜声杂，月露宵光冷。
多谢忘机人，尘忧未能整。
木犀方花一首
周紫芝（宋代）

西湖八九月，秋叶日夜凋。两山各峥嵘，气与秋争高。

天亦念幽绝，芬芳托孤标。要令列仙臞，一洗桃李骄。

往往遣暗香，时时入高飙。绿叶未改色，微黄澹烟梢。

可爱不可名，模写徒自劳。向来蜡梅花，相去无丝毫。

但恨此花迟，不借春雨膏。尚可配精蕊，傲霜分两豪。

金钱不知数，狼藉蒙讥嘲。可怜贵人家，渍蜜纷煎熬。

坐令林下姿，半入金猊焦。闺房漫脂泽，此恨何由消。
题桃源王少卿占山亭
楼钥（宋代）

纳纳乾坤一草亭，西山尽见若秋屏。
霜余远水呈天碧，雨过遥秋现帝青。
逸叟真成陶令隐，高怀长似屈原醒。
肯堂固赖贤孙子，精爽犹疑尚有灵。
予夏中卧病起已见落叶因取渊明诗门庭多落叶慨然知已秋赋十章遣兴 其一
李彭（宋代）

西岭障斜日，澄江来绕门。归鸦千万点，暝色入远村。
摸鱼儿·计江南
李裕翁（宋代）

计江南、许多风景，繁华只在晴昼。些儿淡沲冲融意，到处粘花著柳。疏雨後。更艳艳绵绵，泼眼浓如酒。飞浮宇宙。但借日浮香，随烟著物，巧笔画难就。惆怅处，曾记苏堤携手。十年惊觉回首。苍埃霁景成阴晦，湖水湖烟依旧。凝望久。问燕燕莺莺，识此年华否。长门别有。脉脉断肠人，柔情荡漾，长是为伊瘦。
浪淘沙 板桥题壁，八月初三日夜
樊增祥（清代）

残照渐低迷。倦马愁嘶。入门先自拂尘衣。犹有雁来红一簇，影与人齐。

白酒两三卮。欲卧还迟。销魂今夜板桥西。露似珍珠云似粉，月似蛾眉。
远道
薛瑄（明代）

远道复远道，驱驰何草草。及归已踰年，白发添不少。

入门悼先亡，痛哭伤怀抱。子妇共号咷，百感相煎煼。

拭泪问里闾，叹逝惊莫保。衰杀谁使然，矫首问苍昊。

从此甘息机，田野安吾老。
依韵和王宣徽冬燕
王珪（宋代）

丞相华堂燕斝飞，群恩自与众心期。
鲁台況值书云后，汉殿仍经喜雪时。
便有东风来翠幕，别翻新曲度瑶池。
可伤衰病无材思，欲续高吟鬼色丝。
穿石 其一
符锡（明代）

海风吹折巨鳌簪，一孔横波贯百寻。禽著蛟龙莫挥剑，好施铁缆系江心。
烛影摇红 春柳
吴尚憙（清代）

金缕含烟，河阳几处青青色。丝丝惯惹客边愁，挽就同心结。

漫道柔条无力，绾离情、江南江北。随风低舞，带雨转垂，纤腰一搦。

南陌留春，池塘影转黄昏月。灵和殿里最风流，是处经攀折。

送尽殷勤契阔，更堪怜、飞花似雪。飘零水驿，袅袅楼前，灞桥初别。
对棋与道源至草堂寺
王安石（宋代）

北风吹人不可出，清坐且可与君棋。
明朝投局日未晚，从此亦复不吟诗。
鹧鸪天 暮春日即事
徐元瑞（清代）

宿雨才收暖气侵。清明过了觉春深。斜推玉枕抛残梦，轻阁犀梳听鸟声。

邀女伴，到芳林。碧苔净扫坐花阴。闲寻斗草消长日，输却搔头小玉簪。
偶摹乐毅论因成 其一
弘历（清代）

换鹅内史突悬针，褚相神锋重背临。展卷古香浮动处，黄金却忆礼贤心。
邑宰相访，翼日有寄
徐夤（唐代）

渊明深念郄诜贫，踏破莓苔看甑尘。碧沼共攀红菡萏，

金鞍不卸紫麒麟。残阳妒害催归客，薄酒甘尝罚主人。

夜半梦醒追复想，欲长攀接有何因。
送臧汝舟楚州秋试
陈造（宋代）

羡杀君家有两方，阿戎材幹更昂藏。
久知笔力能扛鼎，此去贤书定探囊。
邻近玉渊尝借润，眼中珠树看争芳。
旧陪众俊工飞动，老气因君尚激昂。
咏竹
完颜亮（金朝）

孤驿潇潇竹一丛，不同凡卉媚春风。
我心正与君相似，只待云梢拂碧空。
题小桨
刘褒（宋代）

去日春蚕吐素丝，归时秋菊剥金衣。
沙鸥不入鸳鸿侣，依旧沧浪绕钓矶。
晚汎草塘有鱼入舟呼童鲙之适见瑞莲骈植与客赋首尾吟 其二
方岳（宋代）

柳边又报瑞莲开，持与南薰讨论来。君子花宁儿女态，隐居人岂艳阳才。

一经在昔曾双荐，三世于今不异财。自有老天知我在，草塘晚汎亦佳哉。
秦良玉遗像
沈钦圻（清代）

缦缨银胄垂红緌，裲裆耀日风前披。满月粉颊扬青眉，绣旗飘前拥长铍。

谁人结束整队伍，知是石砫女土司。英雄自古出巾帼，投石战场壮颜色。

当年平靖奢崇明，一骑红装万人敌。手持长绳入贼陈，缚贼归来向空掷。

思宗季年纷战争，勤王誓师万里行。至尊一语表英武，“桃花马上请开缨”。

后来献贼入巴蜀，龆龀不遗横杀戮。勤王兵残势穷蹙，子丧弟死一身独。

连斩六贼力已殚，拔刀自刎身不辱。忠勇义烈兼有之，女中张许谁能续。

即今遗像馀桓桓，摧激人间壮士肝。愿将效死沙场女，追配从军古木兰。
赠余德甫奉使两浙四首 其三
宗臣（明代）

秋云鸣佩入金华，绿眼仙人扫落花。无数石羊餐古雪，知君已到赤松家。
怀山庄子仁侄二首 其一
杨万里（宋代）

危亭独上忽徬徨，欠个山庄堕我傍。却是向来相聚日，老怀未解忆山庄。
送钱使者三首
李新（宋代）

翠羽颁书出紫皇，残春岐路日初长。
花容帖雨蜂儿静，麦浪翻风燕子凉。
八叶世家方越古，二王振鹭已成行。
行行才业知多少，千里吴天水满塘。
金陵曲四首赠大司马吴公 其二
佘翔（明代）

石头虎踞壮金城，江左仍屯七校兵。樽俎从容多妙略，楼船十万净长鲸。
寄西峰僧
张籍（唐代）

松暗水涓涓，夜凉人未眠。西峰月犹在，遥忆草堂前。
题堂前梅花
赵蕃（宋代）

废宅委尘埃，梅花亦自开。
九泉无起日，双鬓有新摧。
索莫生何理，飘零句易哀。
若为归去晚，茅屋老苍苔。
奉和御制早春
徐铉（宋代）

群生遂性得天真，阳景无私发秀匀。
尧历永从新律正，皇恩散作万方春。
华林日丽红苞拆，太液冰消绿浪新。
天意分明启昌运。岱宗即看报群神。
偈颂一百三十三首 其五十
释居简（宋代）

恶星临照命宫时，雪重山寒眼𥉌痴。我似钓鱼船上客，还将哥逻报君知。
寄礼部郑员外
罗隐（唐代）

栾郄门风大，裴王礼乐优。班资冠鸡舌，人品压龙头。

夜直炉香细，晴编疏草稠。近闻潘散骑，三十二悲秋。
张公洞
蔡肇（宋代）

髯仙御气款雷扉，洞户千秋敞翠微。
寓马至今来秘祝，刍灵聊翠借余威。
石房故剑龙随势，空灶残丹鼠辄飞。
欲炼刀圭留齿发，山头白鹤几时归。
秋夕
毕际有（明代）

隔户度轻砧，空阶鸣络纬。此处少梧桐，不知落叶未。
游光严精舍
释绍嵩（宋代）

酷爱山兼水，山重水又回。
树围平野合，花逼艳阳开。
习习和风至，冥冥细雨来。
将行谁请住，留步小庭隈。
题石兴宗读书岩
魏了翁（宋代）

岩头橘树经百黄，三少不生诸老亡。
只余石间元佑脚，谷虚尽日鸣当当。
行雪
赵文（宋代）

夜寒枕席跳霰珠，夜深我睡霰亦无。
未晨仆起萦炊火，怪见满亦琼瑶铺。
我行至此不得止，但倚红酒为先驱。
路逢十店九闭户，苦寒正自无薪刍。
终然著亦即化去，造物何用劳工夫。
前山欲融未融处，玉龙浮动青珊瑚。
藤梢竹刺时点缀，寒食野花栖路隅。
小车行雪真有益，平生看画无此笔。
竹叶酒
苏轼（宋代）

楚人汲汉水，酿酒古宜城。
春风吹酒熟，犹似汉江清。
耆旧何人在，丘坟应已平。
惟余竹叶在，留此千古情。
失调名
朱希真（宋代）

苦汝临期话别，与君挽手叮咛。归期誓约十馀朝，去後又经三四月，鱼沉雁杳，空倚著六曲阑干。凤只鸾孤，谩独宿半床衾枕。欲寄花牌传密意，奈无黄耳堪凭。待修锦字诉离情。
檄充晋康考官舟行薄暮霞光与水相映缅怀诸幕兄 其二
曾丰（宋代）

同幕时相叙，清谈到夜分。一朝才被檄，两处便拘文。

未学归巢雁，犹为出岫云。南中不闻雁，有雁不堪闻。
南山下与老圃期种瓜
孟浩然（唐代）

樵牧南山近，林闾北郭赊。先人留素业，老圃作邻家。

不种千株橘，惟资五色瓜。邵平能就我，开径剪蓬麻。
杂诗四首
王中立（宋代）

此生休更问浮名，名利区区不暂停。
我有一丸天上药，用时还解济苍生。
暮春感怀
强至（宋代）

雨声日夜催春老，不顾愁人鬓欲华。
堂上自来相熟燕，树间犹有未飞花。
诗篇闲里曾无数，酒盏生前亦有涯。
传语东风且从款，苍颜更畏数年加。
夏日登友人书斋林亭
杜荀鹤（唐代）

暑天长似秋天冷，带郭林亭画不如。蝉噪槛前遮日竹，

鹭窥池面弄萍鱼。抛山野客横琴醉，种药家僮踏雪锄。

众惜君才堪上第，莫因居此与名疏。
题施璘画竹图
韦遵（唐代）

枯箨危根缴石头，千竿交映近清流。

堪珍仲宝穷幽笔，留得荆湘一片秋。
和罗巨济山居十咏
杨万里（宋代）

花柳春全盛，池塘燕学飞。
脕晴还小立，暮色不能归。
草远天无壁，苔深水有衣。
山居自清绝，不必扣禅扉。
南乡子
陈师道（宋代）

世所谓英英、盼盼者。盼卒，英嫁，而盼之子莹，颇有家风，而曹妓未有显者，黄楼不可胜也。作南乡子以歌之。

风絮落东邻。点缀繁枝旋化尘。关锁玉楼巢燕子，冥冥。桃李摧残不见春。

流转到如今。翡翠生儿翠作衿。花样腰身官样立，婷婷。困倚阑干一欠伸。|<周昉画美人，有背立欠伸者，最为妍绝，东坡为赋续丽人行>|
白鹤观
洪咨夔（宋代）

缺唇丹井应千尺，秃顶灵杉恰百围。
鹤去不闻人下子，黄蜂无数采花归。
钓台
戴复古（宋代）

赤符新领旧乾坤，多谢君王问故人。
暂作客星侵帝座，终为渔父老江滨。
层台不啻几千仞，直钓何曾挂一鳞。
莫道羊裘欠图画，丹青难写子陵真。
秋日送杜虔州
王建（唐代）

忆得宿新宅，别来馀蕙香。初闻守郡远，一日卧空床。

野驿烟火湿，路人消息狂。山楼添鼓角，村栅立旗枪。

晚渚露荷败，早衙风桂凉。谢家章句出，江月少辉光。
赠子任
韩淲（宋代）

每恨沙坑远，十年才两过。閒人身则尔，君子意如何。

古井无惊浪，乔林不改柯。留连因缱绻，踯躅为婆娑。
南乡子 其三 南归，遇北来友人
董元恺（清代）

容易失沉沦。路难悠悠常傍人。不为困穷宁有此，须亲。

白水青山空复春。

对酒满壶频。户牖凭高发兴新。正是江南好风景，逢君。

更恐归飞隔暮云。
嘉陵水
元稹（唐代）

尔是无心水，东流有恨无。我心无说处，也共尔何殊。
挽陈本斋尚书 其一
牟巘（宋代）

在昔实斋老，公能继盛名。平生守师说，晚岁萃儒荣。

禋赦原兵祸，台纲忤物情。抽身甬东去，腾上几公卿。
秦女行
曾季貍（宋代）

姜家家世居淮海，郎罢声名传海内。
自从贬死古藤州，门户凋零三十载。
可怜生长深闺里，耳濡目染知文字。
亦尝强学谢娘诗，未敢女子称博士。
年长以来逢世乱，黄头鲜卑来入汉。
妾身亦复堕兵间，往事不堪回首看。
飘然一身逐胡儿，被驱不异犬与鸡。
奔驰万里向沙漠，天长地久无还期。
北风萧萧易水寒，雪花席地经燕山。
千杯虏酒安能醉，一曲琵琶不忍弹。
吞声饮恨从谁诉，偶然信口题诗句。
眼前有路可还乡，马上无人容我去。
诗成吟罢只茫然，岂意汉地能流传。
当进情绪亦可有想，至今闻者犹悲酸。
忆昔中郎有妇子，亦陷虏中垂一纪。
暮年不料逢阿瞒，厚幣赎之归故里。
惜哉此女不得如，终竟老死留穹庐。
空余诗话传凄恻，不减胡笳十八拍。
双眼井
张诩（明代）

源源复源源，金鳌张两目。记得兵火时，夜半如人哭。
木兰花慢·瀛洲真学士
刘克庄（宋代）

瀛洲真学士，为底事、在红尘。为语触宫围，沈香亭里，瞋谪仙人。为亲近君侧者，见万言策子惎刘蕡。为是尚方请剑，汉廷多惮朱云。君言往事勿重陈。且斗酒边身。也不会区区，算他甲子，记甚庚寅。尔曹譬如朝菌，又安知、老柏与灵椿。世上荣华难保，古来名节如新。
送台道人
周麟之（宋代）

我祖来从锦江曲，尚忆郫筒醉春渌。
轻衫拂石踏花归，近傍青城结茅屋。
子孙散作淮海居，栾叶英风凛相结。
不惟丛桂竞传芳，时有高人更超俗。
或随羽化附青蛇，或避诏徵称赤局。
我生本是林泉人，失脚尘是困羁束。
每逢蜀士话维桑，便欲携筇访前躅。
道人家世出巴西，万里江山见眉目。
笑施砭石起膏肓，坐察形神穷倚伏。
我席为门君荷旃，相见忘情谢荣辱。
幽香小鼎暮烟横，浊酒一杯春蚁绿。
此身多病经百罹，只合纫兰与餐菊。
休论燕颔觅封侯，莫说鸢肩腾火速。
我有风怀就问君，何时一饱颜色粥。
今日君行跨奔鹿，欲下鹅洲穿柳谷。
他年愿结白云期，与君同看金峰鹄。
侯桂舲军门以《疏勒望云图》属题，赋五言四章 其一
杨昌浚（清代）

莽莽万重云，天低日易曛。楚江杳何许，葱岭黯难分。

良马因时出，慈乌返哺闻。高台真独立，谁写李将军。
次韵杨明叔见饯十首
黄庭坚（宋代）

虚心观万物，险易极变态。
皮毛剥落尽，惟有真实在。
侍中乃珥貂，御史则冠豸。
照影或可羞，短蓑钓寒濑。
游城南十六首。出城
韩愈（唐代）

暂出城门蹋青草，远于林下见春山。

应须韦杜家家到，只有今朝一日闲。
用初三日韵简伯玉昆仲
赵蕃（宋代）

雨势忽已过，云峰空复生。
蹔能苏暑病，未足慰农情。
同社推诗好，今宵况月明。
三人非对影，难弟与难兄。
忆吕大汝玉
傅于天（清代）

春树暮云路几叉，其邻洽比若天涯。门前静听尨声吠，喜报君书又到家。
句 其四
刘接（宋代）

湛湛直通龙渡水，㶁㶁傍过鹿头山。
遣兴七首
李流谦（宋代）

一饱便满意，百年才转头。
何怜不空合，为问亦何求。
黄卷仍舍卷，清樽自劝酬。
吊湘儿辈事，何地着閒愁。
奔牛闸遇使者议和一首
王阮（宋代）

浩浩水千里，层层堤几重。
谁为此过颡，曲障尔朝宗。
浪散忽成雪，潭昏那见龙。
浮山何足论，圣德务含容。
遗任子渊省元六首
员兴宗（宋代）

山花乱纷葩，崇兰度轻馥。
谓言抱正身，何以堪众目。
离披委丛萃，万物困幽独。
美人寻当来，纫之佩空谷。
钱受之学士新纳河东君作志喜诗四律索和本韵
沈德符（明代）

入望明河清且悠，问津端合唱无愁。
重闺是草堪蠲忿，曲沼何花不并头。
京兆台曾传拊马，骊山殿亦誓牵牛。
刘网妇更呈新技，弱水洋中荡蔡舟。¤
游普向十首
陈造（宋代）

日冒风埃鬓脚黄，归怀绊骥可能忘。
谁知碧岭苍云外，占断人间五月凉。
谢王七舍人施手写华严经并大藏等经及弥陀像 其三
释怀深（宋代）

每日睹佛殊胜相，还如溪上见公时。堂堂风貌无凡圣，只要当人路不迷。
武昌九曲亭记
苏辙（宋代）

子瞻迁于齐安，庐于江上。 齐安无名山，而江之南武昌诸山，陂陁蔓延，涧谷深密，中有浮图精舍，西曰西山，东曰寒溪。依山临壑，隐蔽松枥，萧然绝俗，车马之迹不至。每风止日出，江水伏息，子瞻杖策载酒，乘渔舟，乱流而南。山中有二三子，好客而喜游。闻子瞻至，幅巾迎笑，相携徜徉而上。穷山之深，力极而息，扫叶席草，酌酒相劳。意适忘反，往往留宿于山上。以此居齐安三年，不知其久也。

然将适西山，行于松柏之间，羊肠九曲，而获小平。游者至此必息，倚怪石，荫茂木，俯视大江，仰瞻陵阜，旁瞩溪谷，风云变化，林麓向背，皆效于左右。有废亭焉，其遗址甚狭，不足以席众客。其旁古木数十，其大皆百围千尺，不可加以斤斧。子瞻每至其下，辄睥睨终日。一旦大风雷雨，拔去其一，斥其所据，亭得以广。子瞻与客入山视之，笑曰：“兹欲以成吾亭邪？”遂相与营之。亭成而西山之胜始具。子瞻于是最乐。

昔余少年，从子瞻游。有山可登，有水可浮，子瞻未始不褰裳先之。有不得至，为之怅然移日。至其翩然独往，逍遥泉石之上，撷林卉，拾涧实，酌水而饮之，见者以为仙也。盖天下之乐无穷，而以适意为悦。方其得意，万物无以易之。及其既厌，未有不洒然自笑者也。譬之饮食，杂陈于前，要之一饱，而同委于臭腐。夫孰知得失之所在？惟其无愧于中，无责于外，而姑寓焉。此子瞻之所以有乐于是也。
舟中不寐
杨万里（宋代）

醉去昏然卧绿窗，醒来一枕好凄凉。
意中为许无佳况，梦里分明到故乡。
淮水打船千浪雪，燕鸿叫月满天霜。
山城更点元无准，偏到鸡鸣分外长。
竹斋二首
王阮（宋代）

一围寒绿锁城闉，中有茅檐更绝尘。
千户封侯千亩是，可怜燕颔虎头人。
送春
王令（宋代）

三月残花落更开，小檐日日燕飞来。
子规夜半犹啼血，不信东风唤不回。
渡江
袁燮（宋代）

浮天传自昔，万古一澄清。
月耿光犹烂，风号势欲倾。
滔滔原不竭，漠漠却无声。
便欲乘槎去，临风试濯缨。
丙子秋作
陈藻（宋代）

今年时雨即时旸，用向田园每恰当。刈者不愁耕者喜，似曾真宰与商量。
楚州盐壒古墙望海
长孙佐辅（唐代）

混沌本冥冥，泄为洪川流。雄哉大造化，万古横中州。

我从西北大，登高望蓬丘。阴晴乍开合，天地相沉浮。

长风卷繁云，日出扶桑头。水净露鲛室，烟销凝蜃楼。

时大会云翔，道蹇即津游。明发促归轸，沧波非宿谋。
西轩
张耒（宋代）

出架蔷薇秀晚枝，雨余屋角理蛛丝。
可怜一曲秋风地，万思千情斗入诗。
闲居幽事
戴炳（宋代）

閒居幽事属田园，何必山林始避喧。足水早禾分母子，多年修避见翁孙。

欣然胜败无心弈，兀尔醉醒随意樽。昨夜一番雷雨过，绿波微涨曲池痕。
贺新郎 留春
王炜（辰若）（清代）

不放春归去。仗楼前、千枝暗柳，片时遮住。无奈东风吹故紧，谁片茫茫飞絮。

都只管、乱抛行路。春太难留人易老，怪销魂桥畔销魂树。

空惹得，泪如雨。

一春不合因愁误。纵而今、赏心醉酒，也伤迟暮。枝上流莺花底蝶，记起旧时歌舞。

奈归约、终成间阻。倚枕分明春又在，一丝丝、梦里黄金缕。

灯再剪，夜三鼓。